P6_TA(2007)0131

Budget 2008: Kommissionens årlige strategiske prioriteter

Europa-Parlamentets beslutning af 24. april 2007 om Kommissionens årlige politikstrategi for 2008-budgetproceduren (2007/2017(BUD))

Europa-Parlamentet,

- der henviser til Kommissionens meddelelse til Rådet, Europa-Parlamentet, Det Europæiske Økonomiske og Sociale Udvalg og Regionsudvalget — Årlig politikstrategi for 2008 (KOM(2007)0065),

- der henviser til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning [1],

- der henviser til EF-traktatens artikel 272 og Euratom-traktatens artikel 177,

- der henviser til forretningsordenens artikel 112, stk. 1,

- der henviser til betænkning fra Budgetudvalget og udtalelser fra Udenrigsudvalget og Udvalget om International Handel (A6-0123/2007),

A. der henviser til, at EU-budgettet for 2008 er det andet budget, der skal vedtages på grundlag af den interinstitutionelle aftale af 17. maj 2006 om budgetdisciplin og forsvarlig økonomisk forvaltning ("IIA af 17. maj 2006"),

B. der henviser til, at 2008-budgettet er det første budget, der skal vedtages med Rumænien og Bulgarien som medlemmer af EU,

C. der henviser til, at globaliseringsprocessen fortsætter med uformindsket styrke med alle de deraf følgende muligheder og udfordringer på det økonomiske og sociale område og miljøområdet, og til, at 2008-budgettet skal sikre, at EU fortsat bliver i stand til at udnytte de muligheder og tage de udfordringer op, der følger med globaliseringen, samt leve op til sit ansvar som en global aktør ved hjælp af en passende blanding af fremtidsorienterede interne og eksterne politikker,

D. der henviser til, at 2007 bliver det første gennemførelsesår for mange nye EU-udgiftsprogrammer for den finansielle programmeringsperiode 2007-2013, efter at der i 2006 er blevet vedtaget mange nye retsgrundlag, og til, at data om gennemførelsen af 2007-budgettet, navnlig for så vidt angår forpligtelsesbevillinger, vil give vigtige oplysninger om Kommissionens og medlemsstaternes kapacitet til at gennemføre Parlamentets prioriteringer,

Den politiske baggrund

1. gør opmærksom på, at 2008-budgettet vil blive opstillet, forelagt og drøftet på baggrund af 50-årsdagen for undertegnelsen af Rom-traktaten og et fornyet pres for at fremme forfatningstraktaten; bemærker, at 2007 bliver det år, hvor forberedelserne til den fuldstændige og globale genbehandling i 2008-2009 af den flerårige finansielle ramme for 2007-2013 indledes, og henviser i den forbindelse til sin beslutning af 29. marts 2007 om ordningen med Den Europæiske Unions egne indtægter [2];

2. understreger, hvor vigtigt det anser det for at være, at et EU med 27 medlemsstater er i stand til at gøre globaliseringen til en chance for sine borgere og gå i spidsen for den internationale indsats, når det drejer sig om at tage de udfordringer op, som følger med globaliseringen; fremhæver i den forbindelse betydningen af at sikre, at EU's finansielle og menneskelige ressourcer fordeles på en passende måde, der sikrer, at EU fungerer, som det skal;

3. bemærker de forslag, Kommissionen har stillet under betegnelserne velstand, solidaritet, sikkerhed og virkninger udadtil; er enig i, at EU samtidig skal bevare sit fokus på Lissabon-dagsordenen og især på bæredygtig udvikling, vækst og beskæftigelse, konkurrenceevne, SMV'erne og den sociale samhørighed; mener, at disse forslag i mange tilfælde, f.eks. inden for områderne energipolitik og klimaændring, er et eksempel på en mere fleksibel politik fra EU's side over for de reelle udfordringer, som de europæiske borgere står over for; påpeger imidlertid, at de meget snævre margener under lofterne for de forskellige udgiftsområder indebærer, at EU's mulighed for budgetmæssigt at reagere på politiske ændringer er yderst begrænset;

4. mener, at det i sin egenskab af budgetmyndighed er ansvarligt for at sikre, at EU-budgetmidlerne anvendes på en måde, som giver værdi for pengene for især at optimere de begrænsede ressourcer; har derfor til hensigt at sikre et resultatorienteret budget, der viderefører den tilgang, der blev indført i 2007-budgettet, i samarbejde med fagudvalgene;

5. gentager sit krav om, at EU's årlige politiske prioriteringer skal fastlægges på en måde, der effektivt kan videreformidles til EU's borgere, og understreger, at denne beslutning er udtryk for Parlamentets synspunkter, hvad angår den kommende budgetprocedure; beklager på det kraftigste, at den årlige politikstrategi ikke i tilstrækkelig grad afspejler Parlamentets prioriteringer; forventer, at der bliver taget passende hensyn til denne beslutning i det foreløbige budgetforslag (FBF) for 2008; understreger, at de forskellige initiativer, som Kommissionen foreslår i den årlige politikstrategi for 2008, skal ses på baggrund af de først for ganske nyligt aftalte udgiftsprogrammer og politiske prioriteringer, som danner grundlag for de samlede bevillingsrammer, der er fastsat for den flerårige finansielle ramme 2007-2013 i IIA af 17. maj 2006;

6. henviser til kommissær Wallströms redegørelse for Kommissionens lovgivnings- og arbejdsprogram for 2007 på Formandskonferencen den 8. februar 2007, men beklager det manglende samspil mellem programmet for lovgivningsarbejdet og budgetproceduren; fastholder i overensstemmelse med rammeaftalen om forbindelser mellem Europa-Parlamentet og Kommissionen, at forbindelsen mellem de to procedurer skal forbedres; erindrer Kommissionen om det tilsagn, den gav under 2007-budgetproceduren og om skrivelsen fra formand José Manuel Barroso af december 2006, med hensyn til at forbedre tilpasningen mellem de lovgivningsmæssige prioriteringer og budgetbeslutningerne; noterer sig i denne forbindelse Kommissionens prioriteringer, der er fastlagt i meddelelsen om den årlige politikstrategi, og forventer, at Kommissionen tilpasser disse prioriteringer til de beslutninger, som skal træffes af budgetmyndigheden i løbet af den årlige procedure;

Et resultatorienteret budget — gennemsigtig opstilling, klare mål, præcis gennemførelse

7. understreger endnu en gang, hvor vigtigt det anser det for at være, at EU's udgiftsprogrammer effektivt bidrager til opfyldelse af de politiske målsætninger, der dannede grundlag for deres vedtagelse; mener, at resultater inden for de enkelte politikker og klare beviser herfor er af afgørende betydning for EU's berettigelse i borgernes øjne; bekræfter derfor, at det agter at basere sit arbejde med 2008-budgettet på princippet om et "resultatorienteret budget"; fremhæver, at disse resultater ikke udelukkende vil blive vurderet på grundlag af regnskabskriterier, og påpeger, at denne tilgang vil blive anvendt med udgangspunkt i et godt interinstitutionelt samarbejde;

8. understreger betydningen af klarhed, konsekvens og gennemsigtighed i forbindelse med opstillingen af budgettet som et første skridt hen imod et resultatorienteret budget; støtter den aktivitetsbaserede budgettering, som tager sigte på at skabe overensstemmelse mellem de finansielle og menneskelige ressourcer og de politiske målsætninger for de enkelte politikområder, som Kommissionens udgifter går til; bemærker, at det er vanskeligt at bringe kontoplanen for det aktivitetsbaserede budget i overensstemmelse med udgiftsområderne i den flerårige finansielle ramme; beklager desuden, at den klassificering i velstand, solidaritet, sikkerhed og virkninger udadtil, som anvendes i den årlige politikstrategi, er et tredje klassifikationssystem, som er temmelig vilkårligt, for så vidt angår klassificeringen af politikområderne inden for de forskellige kapitler, som ikke har nogen særlig værdi ud fra et budgetmæssigt synspunkt, og som det ikke er let at bringe i overensstemmelse med det aktivitetsbaserede budget og udgiftsområderne i den flerårige finansielle ramme; anmoder Kommissionen om mere nøjagtigt at følge strukturerne i det aktivitetsbaserede budget og den flerårige finansielle ramme og tydeligt angive overensstemmelsen mellem denne tredje klassificering og budgetposterne i IIA af 17. maj 2006;

9. mener, at de aktivitetsrapporter, Kommissionen udarbejder for hvert enkelt politikområde i FBF, spiller en vigtig rolle for budgetmyndighedens fuldstændige overblik over EU's udgifter; understreger, at det er umuligt at foretage en effektiv evaluering af en politik, hvis målsætningerne for denne politik ikke er klare; henstiller, at præsentationen af disse aktivitetsrapporter gøres mere klar i FBF for 2008; anmoder om, at der i højere grad fokuseres på målsætningerne for og måling af resultaterne af de enkelte politikker og i mindre grad på information om den administrative proces, end det ofte har været tilfældet i tidligere FBF-dokumenter;

10. understreger betydningen af overvågning af budgetgennemførelsen som et redskab til vurdering af den førte politik; glæder sig over de seneste forbedringer i Kommissionens tilvejebringelse af oplysninger om gennemførelsen og især systemet for varsling af budgetoverslag; bemærker, at gennemførelsestallene for det første år under de nye programmer for perioden 2007-2013 vil foreligge i løbet af 2007 takket være dette varslingssystem; mener, at disse oplysninger kan vise sig nyttige til at presse Kommissionen og medlemsstaterne til fuldt ud at overholde Parlamentets politiske prioriteringer, der er defineret i 2007-budgettet og i dets beslutninger;

Menneskelige ressourcer — passende bevillinger, personligt ansvar, kontrolleret udlicitering

11. finder det absolut nødvendigt, at et produktivt og omkostningseffektivt administrativt system for Den Europæiske Union udstyres med ressourcer af et tilstrækkeligt omfang; afventer med interesse resultaterne af den screening, Kommissionens tjenestegrene er i gang med at foretage af Kommissionens reelle personalebehov, som forventes at blive forelagt den 30. april 2007; er overbevist om, at denne screening af Kommissionens personale er af central betydning for Kommissionens kortlægning af sit faktiske potentiale og for tilvejebringelse af mere personale til de nye politiske prioriteringer, såsom energi, klimaændringer, indvandring, gennemførelsen af flerårige programmer og gennemførelsen af EU-lovgivning i medlemsstaterne; vil med virkning fra 2008-budgetproceduren foretage en meget grundig evaluering af screeningen med henblik på løsning af de fremtidige politiske udfordringer;

12. glæder sig over, at det fremgår af den årlige politikstrategi for 2008, at Kommissionen vil bestræbe sig på at flytte sine personaleressourcer over til prioriterede politikområder, men tager afstand fra klassificeringen af disse prioriterede områder under betegnelserne velstand, solidaritet, sikkerhed og virkninger udadtil; anmoder derfor Kommissionen om at lade yderligere oplysninger om politikken for menneskelige ressourcer og strategien for omrokeringer i 2008 fremgå klart af FBF i overensstemmelse med kontoplanen for aktivitetsbaseret budgettering, under hensyntagen til resultaterne af screeningen;

13. er bange for, at udvidelsen af eksisterende decentrale agenturer kommer til at begrænse de disponible margener under udgiftsområderne i den flerårige finansielle ramme; er endvidere bange for, at denne begrænsning af de disponible margener kommer til at reducere bevillingsniveauet for nye prioriteringer som f.eks. pilotprojekter og forberedende foranstaltninger samt de disponible bevillinger for eksisterende programmer; bemærker, at Kommissionen i henhold til punkt 47 i IIA af 17. maj 2006 er forpligtet til ved udformningen af sit forslag til oprettelse af et nyt agentur at vurdere de budgetmæssige følger for det pågældende udgiftsområde; agter at sikre, at de decentrale agenturers funktion tilfører en merværdi og fremmer EU-borgernes interesser;

14. bemærker, at en yderligere udvidelse af antallet af decentrale agenturer og andre organer skal finansieres over den relevante bevillingsramme for programmer; er derfor bange for, at en yderligere stigning i antallet af forvaltningsagenturer og andre organer kunne begrænse aktionsbevillingerne inden for bevillingsrammerne til programmer;

15. er fast besluttet på at præcisere definitionen af og rollen for alle de organer, der er defineret i medfør af artikel 185 i finansforordningen, samt de udgifter, der er forbundet hermed, med henblik på en vurdering af omkostningseffektiviteten for disse styringsmetoder og en systematisk sikring på interinstitutionelt plan af anvendelsen af den procedure, der er fastlagt i punkt 47 i IIA af 17. maj 2006, i løbet af den årlige budgetprocedure for 2008;

16. mener, at decentralisering af ansvar til de forskellige generaldirektorater og EU-tjenestemændenes personlige ansvar spiller en vigtig rolle i forbindelse med aktivitetsbaseret management strategi; konstaterer, at det muligvis vil kræve yderligere arbejde at skabe klarhed med hensyn til nogle af ansvarskæderne i EU-institutionerne; mener, at dette spørgsmål er særlig vigtigt i lyset af den tendens, der tilsyneladende er til at "udlicitere" eller "eksternalisere" gennemførelsesopgaver til forvaltningsorganer og andre ad hoc-organer;

17. frygter, at oprettelsen af forvaltningsorganer og andre ad hoc-organer vil få antallet af EU-tjenestemænd og -kontraktansatte til at stige, medmindre antallet af stillinger i de relevante generaldirektorater i Kommissionen reduceres som kompensation for stigningen, og gå ud over EU-administrationens overblik; anmoder Kommissionen om i FBF for 2008 at redegøre for, hvordan der vil blive kompenseret for stillinger, som der anmodes om til nye forvaltningsorganer og andre ad hoc-organer, igennem nedskæringer i de ansvarlige generaldirektorater; anmoder desuden Kommissionen om i FBF for 2008 at tage fat på spørgsmålet om tilstrækkeligt overblik over forvaltningsorganer og andre ad hoc-organer for at sikre den demokratiske kontrol; opfordrer kraftigt til, at adfærdskodeksen om oprettelse af forvaltningsorganer forbedres, navnlig for så vidt angår den parlamentariske kontrol med agenturernes økonomiske og personalemæssige ressourcer;

Den flerårige finansielle ramme — programmering, margener, fremskyndet og udskudt finansiering

18. noterer sig Kommissionens seneste ajourføring af den finansielle programmering for perioden 2007-2013; bemærker de begrænsede og i visse tilfælde faldende margener under udgiftsområde 1a og 3 og er absolut modstander af Kommissionen forslag om at anvende den lille margen, der er til rådighed for disse to udgiftsområder, til nye initiativer; er alvorligt bange for, at der hovedsageligt vil blive skabt yderligere margener ved udskudt finansiering af eksisterende, flerårige programmer; mener, at de små margener begrænser mulighederne for effektivt at tage hånd om presserende og nye politiske prioriteringer; anmoder Kommissionen om, at den ved det næste trepartsmøde fremlægger en oversigt over margenerne under de forskellige udgiftsområder, en ajourføring af den finansielle programmering, i overensstemmelse med punkt 46 i IIA af 17. maj 2006, samt de potentielle økonomiske konsekvenser af de forslag, der bebudes i lovgivningsprogrammet;

19. ønsker at udforske mulighederne for at forbedre kontoplanen, hvilket ville fremme en lettere og bedre forståelse af de forskellige finansielle programmerings- og budgetdokumenter, som budgetmyndigheden modtager (dokument vedrørende den finansielle programmering og den årlige politiske strategi); påpeger, at der for øjeblikket hverken er en tydelig angivelse af de nøjagtige ændringer, der er foretaget i forhold til den tidligere finansielle programmering, i de tabeller, der er vedføjet den finansielle programmering, eller en tydelig angivelse af, hvorledes der kompenseres for stigninger, eller hvordan fremskyndet eller udskudt finansiering gennemføres;

20. gør opmærksom på, at det, hvad angår pilotprojekter og forberedende foranstaltninger under 2008-proceduren, fastsættes i bilag II, del D, i IIA af 17. maj 2006, at "hver af budgetmyndighedens to parter inden midten af juni (informerer) Kommissionen om deres hensigter i så henseende"; frygter, at der under nogle udgiftsområder og underudgiftsområder muligvis ikke er tilstrækkelige margener til rådighed til større nye pilotprojekter og forberedende foranstaltninger;

21. er betænkelig ved den mulige indvirkning af de ændringer, Kommissionen foreslår med hensyn til den finansielle programmering i sektion III i den årlige politikstrategi for 2008 på i forvejen små margener og/eller operationelle programmer, især som følge af tildelingen af flere midler til agenturer eller tilvejebringelsen af nye midler; beklager, at sådanne forslag forelægges mindre end en måned efter den seneste ajourføring af den finansielle programmering; forventer, at Kommissionen forelægger disse forslag i rette tid inden FBF for 2008 og den næste finansielle programmering, navnlig hvis de indebærer en ændring i den flerårige finansielle ramme;

22. er foruroliget over den foreslåede udskudte finansiering af visse programmer i den årlige politikstrategi for 2008 og den udskydning af problemer til senere år under den flerårige finansielle ramme, som den kan føre til i betragtning af problemet med øgede uindfriede forpligtelser; bemærker desuden, at Parlamentet i forbindelse med 2007-budgettet for sine egne prioriterede områder vedtog forpligtelsesniveauer, der lå over gennemsnitsniveauet for forpligtelser i de flerårige bevillingsrammer for en række programmer; bemærker, at det kan blive nødvendigt med et vist interinstitutionelt samarbejde om fremskyndet og udskudt indfrielse af forpligtelser i hele budgettet for at sikre en sammenhængende programmering af forpligtelser over hele den periode, der er dækket af den flerårige finansielle ramme, under overholdelse af Parlamentets prioriteringer, der er beskrevet i IIA af 17. maj 2006;

Særlige punkter

23. støtter Kommissionens planer om at integrere begreberne "bedre lovgivning" og "forenkling af procedurer" i alle nye initiativer, reformer og arbejdsmetoder for at gøre dem mere forståelige for borgerne; minder om, at begrebet "bedre lovgivning", således som det fremgår af Parlamentets beslutning af 13. december 2006 om Kommissionens lovgivnings- og arbejdsprogram for 2007 [3], fuldt ud bør gennemføres i overensstemmelse med de principper og betingelser, som er fastlagt i Parlamentets beslutning af 16. maj 2006 om en strategi til forenkling af de lovgivningsmæssige rammer [4];

24. understreger, at energieffektivitet er en yderst fremtidsorienteret prioritering til håndtering af problematikken omkring klimaændringer; er enig i, at en sådan politik kræver en tværgående strategi, og anmoder Kommissionen om fortsat at iværksætte beslutsomme foranstaltninger med henblik på dette mål;

25. glæder sig over, at Kommissionen påtænker at iværksætte nøgleaktioner inden for forskning og innovation med henblik på fremme af gennemførelsen af Lissabon-strategien i 2008; støtter navnlig det forberedende arbejde for at sikre, at der i løbet af 2007 tages beslutning om at oprette Det Europæiske Teknologiske Institut (EIT); opfordrer kraftigt Kommissionen til at fremlægge yderligere præciseringer af finansieringen af EIT og forventer, at finansieringen af instituttet vil blive sikret gennem supplerende finansielle bevillinger og ikke gennem reduktion af økonomiske midler, der er bevilget inden for rammerne af det syvende rammeprogram; afventer yderligere oplysninger om det foreslåede forvaltningsorgan til forvaltning af dele af det syvende rammeprogram;

26. glæder sig over resultatet af trepartsmødet, der blev afholdt den 7. marts 2007, om finansiering af fællesforetagendet for ITER og om videreudvikling af den procedure, der er fastlagt i punkt 47 i IIA af 17. maj 2006, og hvis konklusioner er vedføjet denne beslutning som bilag 1;

27. er foruroliget over Kommissionens foreslåede anvendelse af udskudt finansiering for mange af de nye programmer under udgiftsområde 1a; mener ikke, at dette er en korrekt form for finansiel programmering; anmoder Kommissionen om oplysninger om de indvirkninger, som denne udskudte finansiering har på alle programmer, herunder programmer, hvis retsgrundlag endnu ikke er vedtaget, samt om konsekvenserne for de margener, der vil være til rådighed for de kommende år; minder om, at budgetmyndigheden og Kommissionen i henhold til punkt 37 i IIA af 17. maj 2006 har beføjelse til at afvige 5% fra det flerårige beløb, der oprindelig blev øremærket i basisretsakten;

28. opfordrer således Kommissionen til af hensyn til øget solidaritet og velfærd at præcisere sine hensigter angående den finansielle programmering for "livslang læring" og at behandle det som et prioriteret område; mener imidlertid ikke, at øgede økonomiske ressourcer til fire agenturer (Det Europæiske Jernbaneagentur (ERA), Det Europæiske Søfartssikkerhedsagentur (EMSA), Det Europæiske Luftfartssikkerhedsagentur (EASA) og Tilsynsmyndigheden for Galileo (GSA)), bør indebære en nedskæring i det finansielle program for TEN-T, og anmoder derfor om en præcisering af, hvordan Kommissionen påtænker at yde kompensation til TEN-T-programmet i de kommende år, således at det samlede rammebeløb, der er afsat til TEN-T i den flerårige finansielle ramme, bliver gennemført;

29. er enig med Kommissionen i, at 2008 vil blive af afgørende betydning for den europæiske samhørighedspolitik, da det er den første hele årsperiode for gennemførelsen af de nye operationelle programmer for 2007-2013; håber derfor, at samhørighedspolitikken fortsat vil udgøre et prioriteret område for begge budgetmyndighedens parter under 2008-budgetproceduren;

30. noterer sig Kommissionens forslag om at mindske margenen for udgiftsområde 2 med 2mio. EUR for at dække supplerende foranstaltninger i Det Europæiske Miljøagentur; noterer sig desuden Kommissionens planer om under udgiftsområde 3a at forhøje bevillingerne til Frontex med 10900000 EUR i 2008 og forstærke finansieringen af Eurojust med yderligere 2500000 EUR om året i perioden 2008-2013; gør Kommissionen opmærksom på, at alle disse forhøjelser skal vedtages af budgetmyndigheden under den årlige budgetprocedure og/eller af den lovgivende myndighed, hvis de medfører en ændring i referencebeløbene for vedtagne programmer;

31. minder Kommissionen om, at de fleste økonomiske ressourcer til de miljøpolitiske områder er koncentreret under udgiftsområde 2 i henhold til IIA af 17. maj 2006; noterer sig beslutningen i den interinstitutionelle aftale om at forhøje bevillingerne til udgiftsområde 2 med 100 mio. EUR, hvoraf 50 mio. EUR skal være forbeholdt det nye finansielle instrument for miljøet, LIFE+; minder om, at den endelige aftale om LIFE+ for perioden 2007-2013 blev indgået den 27. marts 2007; understreger betydningen af at bevare en passende margen, indtil alle lovgivningsprocedurerne er afsluttet;

32. forventer konkrete forslag fra Kommissionen med hensyn til midtvejsevalueringen af den fælles landbrugspolitik; anmoder derfor om oplysninger om foranstaltningerne i forbindelse med og omfanget af den midtvejsevaluering, som Kommissionen påtænker at foretage med henblik på at vurdere de foreløbige resultater af 2003-reformen;

33. er af den opfattelse, at hovedopgaven for kommunikations- og informationspolitikken er at informere EU-borgerne om de aktioner og programmer, EU har gennemført, og de forbedringer, der har fundet sted i de seneste år; mener, at kampagnen om politiske prioriteringer bør fastlægges på et senere tidspunkt i budgetproceduren, under hensyntagen til Parlamentets prioriteringer og med fokus på politikområder, som er endeligt fastlagt på tidspunktet for førstebehandlingen;

34. minder om, at alle institutioner har ret til at indføre en kommunikationspolitik som led i deres institutionelle autonomi, som fastslået i artikel 49 i finansforordningen; opfordrer Kommissionen til i lighed med de øvrige institutioner at fortsætte med at værne om sin autonomi på dette område; anerkender behovet for samordning af de forskellige kommunikationspolitikker, som institutionerne indfører, inden for rammerne af Den Interinstitutionelle Gruppe om Information og Kommunikation; opfordrer den interinstitutionelle gruppe til at forelægge en mere konkret og samordnet arbejdsplan for 2008 inden udgangen af oktober 2007; opfordrer i denne forbindelse Kommissionen til at fortsætte sin ambitiøse kommunikationspolitik over for borgerne i betragtning af, at 2008 er året før det næste valg til Europa-Parlamentet, og at det vil være nødvendigt at forberede den forventede relancering af den institutionelle reform;

35. noterer sig Kommissionens kommunikationsprioriteter for 2008, som ikke vil ændre den finansielle programmering for udgiftsområde 3 b;

36. støtter i store træk målsætningerne for foranstaltninger udadtil som fastsat i den årlige politikstrategi, som er blevet udarbejdet under hensyntagen til kontinuiteten, og som for andet år i træk skal gennemføres ved hjælp af EU's nye eksterne instrumenter, der blev vedtaget i 2006; lægger stor vægt på effektiv gennemførelse og overholdelse af Parlamentets rettigheder inden for disse rammer; opfordrer til, at der foretages en første evaluering af igangsættelsen allerede i anden halvdel af 2007;

37. ser frem til et meningsfuldt samarbejde med Kommissionen inden for rammerne af arbejdsgrupper, der nedsættes af Udenrigsudvalget og Udviklingsudvalget, og som skal overvåge programmeringen og gennemførelsen af nye eksterne bistandsinstrumenter; noterer sig den forventede midtvejsevaluering af de eksterne bistandsinstrumenters funktion; gentager, at Parlamentet ønsker at blive inddraget fuldt ud i denne proces;

38. fremhæver betydningen af flersprogethed som et grundlæggende aspekt af den europæiske arv samt nødvendigheden af, at borgerne modtager information på deres eget modersmål;

39. anmoder om en yderligere styrkelse af samarbejdet med udviklingslandene, navnlig inden for områder som klimaændring og indvandring, med fortsatte forpligtelser til at opfylde millenniumudviklingsmålene, navnlig vedrørende primær sundhedspleje og grundlæggende uddannelse;

40. noterer sig Kommissionens koncept med prioriteringer med "virkninger udadtil", som f.eks. Den Globale Fond for Energieffektivitet og Vedvarende Energi (GEEREF) eller Alliancen for en Global Klimapolitik, og det faktum, at disse nye prioriteringer under udgiftsområde 4 synes at kræve en forhøjelse af bevillingerne med 23100000 EUR i 2008; understreger imidlertid, at der skal herske klarhed om oprindelsen af de bevillinger, der er foreslået til hver enkelt aktion;

41. bemærker, at den samlede anslåede margen for udgiftsområde 4 er på 334 mio. EUR, hvilket skal gøre det muligt at tage højde for fremtidige behov som f.eks. resultatet af forhandlingerne om Kosovos endelige status og fredsprocessen i Mellemøsten; understreger kraftigt, at denne margen på 334 mio. EUR rent faktisk er unaturligt stor, idet den omfatter 200 mio. EUR, som oprindeligt var bestemt til lånegarantifonden, som nu på grund af midlertidige forhold først vil få behov for bevillinger fra 2009; påpeger derfor, at der undtagelsesvis er yderligere 200 mio. EUR til rådighed i 2008, og opfordrer indtrængende til, at disse bevillinger ikke automatisk bruges til dækning langsigtede behov, som det så ikke er sikkert, det bliver muligt at finansiere senere;

42. bemærker, at der i den årlige politikstrategi nu i højere grad fokuseres på at skabe forbindelse mellem eksterne og interne mål, og at der tales om "overensstemmelse"; mener, at Kommissionen bør analysere og uddybe dette spørgsmål yderligere, især i betragtning af, at et af de vigtigste punkter i kritikken mod EU's hidtidige politik har været påstanden om, at der ikke var nogen sammenhæng mellem de eksterne og de interne politikker; understreger desuden betydningen af demokrati og positiv forandring i partnerlande og -regioner;

43. fastholder, at tildelingerne af midler i alle eksterne instrumenter og udvidelsesinstrumenter afspejler EU's prioritering af støtte til demokrati og menneskerettigheder, herunder mindretalsrettigheder;

44. bemærker, at Kommissionens planlægger at indgå økonomiske partnerskabsaftaler med AVS-lande i 2007; anmoder Kommissionen og medlemsstaterne om at tilvejebringe yderligere støtte til AVS-landene i overgangsperioden mellem den nuværende handelsordning og de økonomiske partnerskabsaftaler;

45. mener, at den hurtigt skiftende situation med hensyn til den fælles udenrigs- og sikkerhedspolitik (FUSP) gør det hensigtsmæssigt med løbende overvågning og samarbejde mellem institutionerne; understreger i den forbindelse, hvor stor betydning det tillægger overholdelsen af FUSP-bestemmelserne i IIA af 17. maj 2006 og de deri omhandlede redskaber; mener, at udenrigspolitikken og de finansielle ressourcer, der er behov for i den forbindelse, først kan vurderes korrekt, når Rådet, senest den 15. juni 2007, har hørt Parlamentet om de vigtigste aspekter og de grundlæggende valg inden for FUSP;

46. noterer sig Kommissionens forslag om tildeling af menneskelige ressourcer i 2008, som omfatter 890 nye stillinger i forbindelse med de seneste udvidelser; gør opmærksom på, at 2008 er det sidste år i planen for menneskelige ressourcer i relation til udvidelsen i 2004, hvori der anmodes om yderligere 640 stillinger i 2008; gør desuden opmærksom på, at der anmodes om 250 nye stillinger i 2008; gør desuden opmærksom på, at der anmodes om 250 nye stillinger i 2008 som følge af udvidelsen med Bulgarien og Rumænien, og at der forventes en tilsvarende anmodning i 2009; bemærker, at kun 50 % af de yderligere stillinger i 2008 vil blive afsat til de udvidede aktiviteter som følge af de seneste udvidelser; mener, at Kommissionens evaluering af de menneskelige ressourcer bør være i overensstemmelse med den strategi for bedre lovgivning, som blev indledt i 2006, og at der samtidig fuldt ud skal tages hensyn til behovet for en korrekt og effektiv gennemførelse af de nye udgiftsprogrammer for den finansielle programmeringsperiode 2007-2013;

47. glæder sig over princippet med omrokering af personale i overensstemmelse med de politiske prioriteringer, men mener, at omrokeringssatsen bør være højere end 1%; gør opmærksom på, at denne omrokering i fuld udstrækning skal tage højde for Parlamentets prioriteringer; forventer, at Kommissionen i forbindelse med den igangværende screening benytter sig af lejligheden til at foretage en betydelig ændring af prioriteringen af personaleressourcer og andelen af de faste omkostninger; vil under den årlige budgetprocedure vurdere det samlede omfang af Kommissionens personalebehov under udgiftsområde 5; noterer sig Kommissionens forslag om omrokering af 565 ansatte, heraf 287 mellem afdelingerne og 278 inden for afdelingerne; anmoder Kommissionen om at fremlægge mere detaljerede oplysninger i FBF, hvad angår omrokeringen af personale, således at Parlamentet råder over de oplysninger, der er nødvendige for at kunne vurdere, om målet med 1% omrokeringer er et passende mål; mener, at en fælles personalepulje bør oprettes i overensstemmelse med principperne om administrativ forenkling og bedre gennemførelse af programmer og tiltag, samtidig med at man undgår unødige administrative byrder;

48. henviser til trepartsmødet den 18. april 2007 og den aftale, der blev indgået mellem de tre institutioner om EU-organer, der er omfattet af finansforordningens artikel 185; glæder sig over Rådets positive holdning til bedre kontrol med og evaluering af agenturer; understreger betydningen af de fremhævede spørgsmål, som f.eks. forholdet mellem aktions-/administrationsudgifter, dechargeprocedure, vurdering, evaluering og omkostningseffektivitet for eksisterende agenturer, og betydningen af yderligere fremskridt i forbindelse med proceduren i punkt 47 i IIA af 17. maj 2006; bemærker, at der er blevet fundet en procedure i overensstemmelse med finansforordningens bestemmelser, som nærmere redegjort for i de erklæringer, der er vedføjet denne beslutning som bilag 2, således at der kan foretages hastende overførsler til fordel for grænseinterventionsenhederne (RABIT); understreger behovet for en bredere drøftelse af spørgsmål vedrørende Kommissionens styringsmetoder i forbindelse med resultaterne af Kommissionens screening, der forventes afsluttet den 24. april 2007;

49. mener, at udtalelserne fra Udenrigsudvalget og Udvalget om International Handel Spm bidrog med væsentlige elementer, der skal overvejes i forbindelse med budgetproceduren for 2008;

*

* *

50. pålægger sin formand at sende denne beslutning til Rådet, Kommissionen og Revisionsretten.

[1] EUT C 139 af 14.6.2006, s. 1.

[2] "Vedtagne tekster", P6_TA(2007)0098.

[3] "Vedtagne tekster", P6_TA(2006)0565.

[4] EUT C 297 E af 7.12.2006, s. 136.

--------------------------------------------------

BILAG I

TREPARTSMØDET DEN 7. MARTS 2007

Konklusioner

Trepartsmødet blev afholdt i overensstemmelse med punkt 47 i den interinstitutionelle aftale (IIA) af 17. maj 2006 om budgetdisciplin og forsvarlig økonomisk forvaltning.

Nedenstående konklusioner afspejler den aftale, der blev indgået mellem de tre institutioner.

1. Fællesfortagendet for ITER

Europa-Parlamentet og Rådet var enige om:

- at fællesfortagendet for ITER skulle betragtes som et fællesskabsagentur med henblik på anvendelse af proceduren i punkt 47 i IIA;

- at Europa-Parlamentet vil få overdraget ansvaret for decharge for gennemførelsens af budgettet for fællesforetagendet ITER.

Europa-Parlamentet og Rådet anerkendte Fællesskabets bidrag til ITER fra det 7. rammeprogram for Euratom (højst 986 mio. EUR [1] for perioden 2007-2001) som foreslået af Kommissionen. I og med at ITER-projektet forventes at fortsætte langt ud over 2011, og at der er behov for at lade det fortsætte til 2041, indgår de tilsvarende beløb for 2012 og 2013 i den finansielle programmering. Den fremtidige finansiering vil indgå i drøftelserne om den næste finansielle ramme.

2. Agenturer

Med henblik på at sikre, at de eksisterende agenturer og procedurerne for oprettelse af nye agenturer fungerer bedst muligt, nåede Europa-Parlamentet, Rådet og Kommissionen til enighed om at fortsætte de indgående drøftelser, navnlig hvad angår en grundig cost-benefit-analyse, der også skal omfatte administrationsomkostninger, forud for oprettelse af nye agenturer, og gennemførelse af den evaluering, der er foreskrevet i de respektive forordninger for de eksisterende agenturer.

De tre institutioner udtrykker i denne sammenhæng deres vilje til at forsætte og uddybe de igangværende drøftelser om en videreudvikling af proceduren i punkt 47 i IIA.

Disse drøftelser vil blive videreført under de kommende trepartsmøder, hvoraf det første finder sted den 18. april 2007.

[1] Ud af et samlet vejledende bidrag fra EU-budgettet til fællesforetagendet for ITER og udvikling af fusionsenergi på 1290 mio. EUR.

--------------------------------------------------

BILAG II

ERKLÆRINGER I FORLÆNGELSE AF TREPARTSMØDET DEN 18. APRIL 2007

1. Europa-Parlamentets og Rådets erklæring om fællesskabsagenturer

"1. For at sikre større klarhed og gennemskuelighed opfordrer budgetmyndighedens to parter Kommissionen til hvert år sammen med det foreløbige budgetforslag at forlægge en budgetoversigt, der omfatter alle nuværende og kommende fællesskabsagenturer, andre organer under finansforordningens artikel 185 og alle forvaltningsorganer. Denne budgetoversigt skal omfatte budgetmæssige oplysninger vedrørende deres basisretsakter, de væsentligste budgetindikatorer og antallet af ansatte samt forholdet mellem aktionsudgifter og administrationsudgifter.

2. Budgetmyndighedens to parter henleder Kommissionens opmærksomhed på, at det er nødvendigt at foretage en grundig costbenefitanalyse og nøje overholde og gennemføre den procedure, der er fastlagt i punkt 47 i den interinstitutionelle aftale, inden der oprettes nye agenturer.

3. Hvad angår de decentraliserede agenturer, erindrer budgetmyndighedens to parter de administrerende direktører og bestyrelserne for de agenturer, der hører under deres ansvarsområde, om, hvor vigtigt det er at forelægge realistiske budgetanmodninger, der svarer til de reelle behov, og undgå overbudgettering.

4. Budgetmyndighedens to parter opfordrer Kommissionen til regelmæssigt at foretage en evaluering af de eksisterende fællesskabsagenturer med særlig fokus på costbenefitforholdet og er enige om at vurdere Kommissionens analyse for et antal udvalgte agenturer. Kriterierne for udvælgelsen af de agenturer, der skal vurderes, kunne være overskridelsen af et bestemt forhold mellem aktions- og administrationsudgifter eller særlige problemer påpeget i Revisionsrettens beretninger og i forbindelse med dechargeproceduren. Resultaterne af disse analyser og andre analyser, andre institutioner måtte foretage, gennemgås årligt og senest på trepartsmødet i oktober.

5. Budgetmyndighedens to parter opfordrer Kommissionen til at implementere de revisionsklausuler, der findes i de specifikke forordninger. Budgetmyndigheden vil vurdere, om den nuværende strategi med decentraliserede agenturer bør videreføres.

6. I fortsættelse af konklusionerne fra trepartsmødet den 7. marts 2007 og med henblik på den videre udvikling af den procedure, der er beskrevet i punkt 47 i den interinstitutionelle aftale af 17. maj 2006, enes institutionerne principielt om at indføre en procedure til gennemførelse af punkt 47 i den interinstitutionelle aftale inden for rammerne af de kommende trepartsmøder."

2. Europa-Parlamentets, Rådets og Kommissionens erklæring om Frontex

"Europa-Parlamentet, Rådet og Kommissionen understreger, at de i tilfælde af en situation, hvor et øjeblikkeligt og usædvanligt pres på de eksterne grænser kræver intervention fra et hurtigt grænseindsatshold (Rabit), og hvor de finansielle midler afsat til Det Europæiske Agentur for Forvaltning af det Operative Samarbejde ved EU-medlemsstaternes Ydre Grænser (Frontex) kan vise sig at være utilstrækkelige, bør alle muligheder for at sikre finansiering undersøges. Kommissionen kontrollerer så hurtigt som overhovedet muligt, om der kan overføres bevillinger. Hvis en afgørelse fra budgetmyndigheden er påkrævet, indleder Kommissionen en procedure i overensstemmelse med finansforordningens bestemmelser, nærmere bestemt artikel 23 og 24, for at sikre, at budgetmyndighedens to parter i tide træffer afgørelse om, hvordan der skal tilvejebringes midler, så Frontex kan indsætte et Rabit-hold. Budgetmyndigheden forpligter sig til at handle så hurtigt som muligt under hensyntagen til sagens hastende karakter."

--------------------------------------------------